Here is a page extracted from Wikipedia that may contain CSS, HTML, and a lot of unformatted text.

Title: Heinrich Rudolf Hertz
Content: Heinrich Rudolf Hertz, naixito d'Hamburgo o 22 de febrero de 1857 y muerto en Bonn l'1 de chinero de 1894, estió un incheniero y fisico alemán.

Primeras anyadas 
Heinrich Rudolf Hertz yera fillo de Gustav Ferdinand Hertz, avogau, y de Anna Elisabeth Pfefferkorn-Hertz. Dende 1863 dica 1872 estudeó con o Dr. Richard Lange, y dende 1876 estudeó en l'Instituto Tecnolochico de Dresde.

Dimpués de prestar o suyo servicio militar en Berlín en 1877, estudeó en a Universidat de Múnich y en a Universidat de Berlín, a on estió alumno de Gustav Kirchhoff y de Hermann von Helmholtz.

O suyo treballo cientifico 
Obtenió o suyo doctorato por a Universidat de Berlín en 1880. A suya tesi doctoral, tetulada Über die Induction in rotirenden Kugeln (Sobre a inducción en esferas rotatorias) la dirichió Hermann von Helmholtz.  Dimpués d'o suyo doctorato, Hertz estió asistent en l'Instituto de Fisica de Berlín y continó treballando con Helmholtz dica 1883, cuan fue nombrau profesor de fisica teorica en a Universidat de Kiel, a on que fació investigacions sobre l'electromagnetismo.

En 1884 contrimostró as ecuacions de James Maxwell, seguntes as cuals a luz ye una onda eletromagnetica. Ye a suya mas important aportación a la Fisica.

En 1885 se tresladó t'a Karlsruhe, como profesor d'a Technische Hochschule de Karlsruhe. Astí desembolicó de pleno as suyas investigacions y descubrió as ondas eletromagneticas. Con aduya d'un oscilador (l'oscilador de Hertz) contrimostró a existencia d'atras ondas eletromagneticas, que no son visibles. Contrimostró tamién que istas ondas pueden ser difractatas, refractatas y polarizatas, igual que a luz.

O 13 de noviembre de 1886 fació o primer enlace por ondas hertzianas (clamatas asinas en a suya honor) entre un emisor y un receptor.

Tamién descubrió l'efecto fotoelectrico (que Albert Einstein explicó mas entadebant) cuan paró cuenta de cómo a carga electrica d'un obchecto cargau yera de millor perder cuan s'iluminaba l'obchecto con luz ultravrioleta.

En 1889 estió profesor en Bonn.

En 1890 recibió a Medalla Rumford d'a Royal Society de Londres.

Morió de septicemia en Bonn (Alemanya), o cabo d'anyo de 1894, con 36 anyos.

O sobrino suyo Gustav Ludwig Hertz ganó o premio Nobel, y o fillo d'él, Carl Hellmuth Hertz, inventó a ultrasonografía médica u ecografía.

O suyo nombre tamién ye present en a suya honor en o hertz como unidat de frecuencia.

Referencias 

Incheniers d'Alemanya
Fisicos d'Alemanya
Muertos en Renania d'o Norte-Westfalia
Naixius d'Hamburgo
1857 (naixencias)
1894 (muertes)